จี้แก้กฎหมายหนุนควบรวมกองทุนร่วมทุน
“ภัทร” ชี้ชะลอแปรรูป ตลท. แต่อย่าหยุดแก้อุปสรรคพัฒนาตลาดทุนไทย หนุนควบรวมกิจการ
5 ต.ค. 2554

“ภัทร” ชี้ชะลอแปรรูป ตลท. แต่อย่าหยุดแก้อุปสรรคพัฒนาตลาดทุนไทย หนุนควบรวมกิจการ
นายบรรยง พงษ์พานิช ประธานกรรมการ บริษัท ทุนภัทร (PHATRA) กล่าวว่า นักลงทุนต่างชาติมีส่วนสำคัญในการสร้างพลวัตให้กับตลาดหุ้น แต่ขณะนี้นักลงทุนต่างชาติกลับมีสถานะเป็นผู้ขายสุทธิตลาดหุ้นไทย 3.5 หมื่นล้านบาท แต่ไม่ได้มาก คิดเป็นสัดส่วนเพียง 1.5-1.7% ของมูลค่าการถือครองใน SET 100 จำนวน 2.5 ล้านล้านบาท 
ดังนั้น การจะสร้างพลวัตอย่างต่อเนื่องให้กับตลาดหุ้นนั้น จะต้องพัฒนานักลงทุนสถาบันไทยและบุคคลธรรมดาให้มีศักยภาพลงทุนหุ้นของโลก และต้องพัฒนาตลาดหุ้นไทยให้เป็นตลาดหุ้นของโลกด้วย หรือเป็นที่สนใจลงทุนของต่างชาติ การแปรรูปตลาดหลักทรัพย์นับเป็นองค์ประกอบสำคัญในการผลักดันให้ตลาดหุ้นไปสู่การพัฒนาเหล่านี้ 
“หากจะยังไม่มีการแปรรูปตลาด ถือว่าไม่เป็นไร เพียงแต่อย่ายกเลิกการพัฒนาด้านอื่นตามแผนพัฒนาตลาดทุนไทย เพราะมีความสำคัญ เช่น การแก้ไขภาษีหรือกฎหมายที่เป็นอุปสรรคต่อการพัฒนาตลาดทุน เช่น การควบรวมกิจการ กองทุนร่วมทุน (เวนเจอร์แคปปิตอล)” นายบรรยง กล่าว
ด้านผู้บริหารบริษัทหลักทรัพย์ กล่าวว่า อยากให้ตลาดหลักทรัพย์และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เลื่อนการเปิดเสรีธุรกิจหลักทรัพย์ออกไปอีก 1-2 ปี จากกำหนดเดิมปี 2555 เนื่องจากภาวะตลาดหุ้นขาลงจะเป็นจังหวะที่ไม่เหมาะสมสำหรับการแข่งขันของธุรกิจหลักทรัพย์ และอาจจะสร้างภาระให้กับผู้ประกอบการจนอาจจะทำให้ดำเนินธุรกิจต่อไปไม่ได้